Poul Nødgaard (DF), 1998-12-08:
Jeg har altid haft svært ved at forstå, hvorfor hr. Arne Melchior bliver så ophidset, når han skal tale her fra talerstolen; men det er tilsyneladende noget, der ligger til ham.
Så vil jeg lige starte med fru Dorte Bennedsen.
Vi er helt enige om, at de, der søger dansk statsborgerskab, opfylder de regler, som et flertal i Folketinget har fastlagt, men det er jo disse regler, Dansk Folkeparti ikke er enig i; vi vil have dem strammet.
Så siger fru Dorte Bennedsen, at de her ting overhovedet ikke koster som helst.
Nej, det koster ikke noget at trykke på knapperne her i dag, men vi har dog et Indfødsretkontor, der sidder og behandler alle de her ansøgninger, og det koster i sig selv noget.
Men det centrale for Dansk Folkeparti er de mange på lovforslaget, som ikke kan forsørge sig selv og på en lang række områder ligger det danske samfund til last.
Det er dem, vi taler om, når vi spørger, hvad det koster det danske samfund.
Jeg havde håbet og troet, at fru Dorte Bennedsen med mange års erfaring her i Folketinget havde forstået det allerede ved mit første indlæg.
Så vil jeg lige bede fru Dorte Bennedsen som socialdemokrat gennem mange år svare mig åbent og ærligt på, hvad fru Dorte Bennedsen tror, de socialdemokratiske vælgere tænker ved, at de nu skal beskæres i efterløn, medicintilskud osv., alt imens et stort flertal herinde blot trykker på de grønne knapper.
Jeg synes, det er et meget, meget relevant spørgsmål, som vi må have frem her i debatten.
Hr. Arne Melchiors indlæg kan stå helt for sig selv.
Han må have den opfattelse, han har, af de dele her, og jeg har den opfattelse, jeg har.
Specielt til hr. Svend Aage Jensby - hvis han ellers har tid at høre efter - der drog nogle banale eksempler frem om banale straffe.
Jamen det kunne vi jo tale om,
hvis vi kunne komme i snak med Folketingets flertal om at ændre reglerne, for drejer det sig om en mindre straf for et eller andet, kan vi sagtens snakke om det.
Men situationen er jo den, at man ønsker, at alle - rub og stub - skal have dansk statsborgerskab.
Men vi har det sådan, at de, der har fået en hård fængselsstraf, ingen sinde skal have et dansk statsborgerskab.
Det er deri, de afgørende forskelle ligger mellem det store flertal her i Folketinget og Dansk Folkeparti. Hr. Svend Aage Jensby drog også et eksempel frem med gæld.
Jamen det er da helt i orden med en mand, der har en gæld på 4.000 eller 7.000 kr. og er i fuld gang med at afdrage den; det er slet ikke dem, vi taler om.
Er det ret og rimeligt at tildele dem et dansk statsborgerskab, fordi de har indgået en eller afdragsordning, som de overholder i en kort periode?
: Hvornår kommer Venstre og De Konservative og giver udtryk for, hvad det er, de vil have strammet op i de her regler om tildeling af dansk statsborgerskab?
Det forbigik hr. Jensby i totalt larmende tavshed under sit indlæg heroppefra.
I stedet for brugte han sin taletid på at drage nogle banale småeksempler frem om, at Dansk Folkeparti ikke kunne unde dansk statsborgerskab til en eller anden, som har fået en bøde på et eller andet og en straf for dit og dat. Venstre skulle dog se at komme i arbejdstøjet og få de her regler ændret, så befolkningen igen kan have tillid til noget af det, der foregår herinde.